b'\n_START_ARTICLE_\nLedena doba\n_START_PARAGRAPH_\nLedena doba je obdobje dolgotrajne ohladitve Zemljinega podnebja, katere posledica je raz\xc5\xa1iritev kontinentalnih, polarnih in gorskih ledenikov. _NEWLINE_V geolo\xc5\xa1ki zgodovini Zemlje je bilo ve\xc4\x8d nihanj temperature. Najstarej\xc5\xa1a dobro dokumentirana poledenitev je huronska poledenitev, ki se je zgodila pred 2,1 milijarde let. Najve\xc4\x8dja poledenitev v pretekli milijardi let se je zgodila pred 850 do 630 milijoni let (obdobje kriogen). Ledeni oklep je takrat segal do ekvatorja, Zemlja je bila kot ledena kepa._NEWLINE_V zadnjih petih milijonih let je bila temperatura najprej nekaj nad sedanjo temperaturo (do 2\xc2\xa0\xc2\xb0C, glej sliko), v zadnjih dveh milijonih let pa se v povpre\xc4\x8dju zni\xc5\xbeuje, s tem, da so nihanja razmeroma ve\xc4\x8dja. _NEWLINE_V zadnjem milijonu let so si nihaji temperature sledili s periodo okoli 100.000 let. Nihaji so \xc5\xbeagasti s tem, da temperatura ve\xc4\x8dinoma pod sedanjo ravnijo (do 8\xc2\xa0\xc2\xb0C), ob\xc4\x8dasno pa hitro naraste do sedanje temperature. Nahajamo se v obdobju med ledenimi dobami._NEWLINE_Nihanje vsebnosti CO\xe2\x82\x82 se skladajo z nihanji temperature. Mo\xc5\xbeno je, da je \xc4\x8dlovekova dejavnost s pove\xc4\x8danjem emisij toplogrednih plinov, ki so se za\xc4\x8deli \xc5\xbee pred industrijsko dobo (mno\xc5\xbei\xc4\x8dno gojenje ri\xc5\xbea) \xc5\xbee vplivala na spremembo podnebja tako, da se ohladitev zamika. Tretji graf na sliki ka\xc5\xbee pove\xc4\x8dano vsebnost prahu v zraku, kar je lahko posledica mrzlega, suhega podnebja._NEWLINE_V pogovornem smislu se ledena doba nana\xc5\xa1a na hladnej\xc5\xa1a obdobja, v katerih so nastala ob\xc5\xa1irne ledene povr\xc5\xa1ine na severnoameri\xc5\xa1ki in evrazijski celini; v tem smislu se je zadnja ledena doba kon\xc4\x8dala pred pribli\xc5\xbeno 10.000 leti._NEWLINE_Med zadnjo ledeno dobo je tretjino zemeljske kopnine prekrivala globoka plast ledu. Led je segal dale\xc4\x8d na jug, kjer sta danes npr.London in Berlin, pri nas pa je takrat bohinjski ledenik obstal pred dana\xc5\xa1njo Radovljico. _NEWLINE_Na temperaturo na Zemlji vpliva mnogo procesov. Nekateri vplivi so znani, lahko je pa tudi ve\xc4\x8d neznanih vplivov. Dogajanja ne moremo podvojiti z laboratorijskim poskusom, zato je napovedovanje prihodnjega gibanja temperature negotovo.'